淮南看雪歌
作者：陳杰
朝代：宋

paragraphs: 出門看雪一萬里，閉門讀書一萬年。
讀書只讀三皇後，看雪還看太始前。
洪濛以還初紀異，鍊石補天灰滲地，人蟲森然盜元氣。
介鱗日深蹄跡多，閫抉垠開奈若何。
千山忽絕萬逕滅，宇宙鶻崙無璺裂。
夜燈太極强披圖，清曉長淮初見雪。
丁寧莫遣風日分，暫時大地皆瑶琨，我爾一醉瓊花樽。
明朝山河各異色，獨在書生頭上白。